ועדת הכלכלה, כנסת 20, פרוטוקול מספר 464, 2017-03-07 11:30

יעקב פרי: שלום, אני מתכבד לפתוח את ישיבת ועדת הכלכלה בנושא תקנות תכנון משק החלב (מדיניות הפיתוח לשנת 2017 בענף הבקר ובענפי הצאן) (הוראת שעה), התשע"ז-2017.

יעקב פרי: עד כמה שידיעתי מגעת, לפי חוק תכנון משק החלב משנת 2011, רשאי שר החקלאות ופיתוח הכפר, בהתייעצות עם מועצת החלב ובאישור ועדת הכלכלה, לקבוע הוראות לעניין מכסות החלב, בין היתר, לקבוע דרכים לקביעת אמות מידה לחלוקה ולקביעה של מכסות החלב ליצרנים קיימים ולמבקשי מכסות חדשים.

יעקב פרי: מכוח סמכות זו נקבעו ההסדרים הכלליים בעניין מכסות החלב בתקנות תכנון משק החלב ב-2014, ומעת לעת נקבעות תקנות מדיניות הפיתוח, שקובעות חלוקת מכסות לתקופה או לשנה מסוימת בשל שינויים בהיקף הייצור הכולל ביחס לשנה הקודמת, או בשל שינוי בהיקף הייצור הכולל במהלך השנה.

יעקב פרי: טיוטת התקנות לשנת 2017 מובאת בדיון זה ומבקשת להסדיר את הקצאת המכסות.

יעקב פרי: עד כמה שאני יודע – וכמובן, אם אני לא מדייק אני אשמח לשמוע מהקהל הקדוש תיקונים – בענף הבקר, הטיוטה מבחינה בין יצרן שיתופי לבין יצרן מושבי וקובעת תוספת מכסה שונה לכל אחד מהם, 42% למושבי ו-58% לקיבוצי.

יעקב פרי: מבקשים לצמצם את פערי המכסות במגזר המושבי ולהקצות תוספת מכסה בהיקפים שונים ליצרנים מושביים בהתאם לגובה מכסתם, תוך העדפה ליצרנים שמכסתם נמוכה יותר.

יעקב פרי: מוצע כאן – זוהי לא דעתי, אני רק מנסה להרצות בפניכם בקיצור נמרץ את העובדות על מנת לפתוח את הדיון – לקבוע את היקף המכסה שייתן למבקשי מכסות חדשים במגזר המושבי והשיתופי, ואת אופן בחירת היצרנים ותנאי הסף בכל מגזר.

יעקב פרי: מוצע לקבוע מכסות גם בענף הצאן, כאשר גם בענף זה נקבעת הבחנה בין יצרן מושבי ליצרן שיתופי.

יעקב פרי: מוצע לקבוע בתקנות את היקף המכסה שיינתן למבקשי מכסות חדשים במגזר המושבי בלבד – אני חוזר, במגזר המושבי בלבד – ובנוסף את אופן בחירת היצרנים ואת תנאי הסף בכל המגזרים.

יעקב פרי: מונחות לפנינו התקנות.

יעקב פרי: שכחתי לברך את מנהלת הוועדה הוותיקה והיקירה שיושבת לשמאלי, ואת היועץ המשפטי, איתי, שיושב לימיני.

יעקב פרי: חבר הכנסת ברושי רוצה להתייחס כי אצה לו הדרך – כרגיל אצל איתן ברושי – אז אנחנו ניתן לך להתייחס, בתנאי שזה יועיל לנו לדיון.

איתן ברושי: אחרי דברי הפתיחה שלך אני לא יכול שלא להתייחס, אבל חשבתי שאולי צריך להפוך את הסדר – הם יודעים מה הם רוצים, ולעומת זאת יש מחלוקת עם משרד החקלאות, אז אם התוצאה של הדיון היא שאין פה הסכמות ומושכים את הדיון אז חבל על הזמן.

איתן ברושי: לכן יכול להיות שצריך להתחיל מהסוף – לראות מהי המחלוקת ולראות אם אפשר ליישב אתה.

איתן ברושי: אם לא – אז כדאי לא להעסיק אותנו שעתיים בכלום.

איתן ברושי: רק צריך לדעת, להגיד לאנשים שאם העניין הזה לא יוסדר בלוח זמנים קצר זה יכול להיתקע פה לחודשים.

יעקב פרי: לוחשים לי פה מהייעוץ המשפטי – שאני מאוד מחבב אותו דרך אגב – שאם לא יהיו תקנות לא יהיו מכסות.

<מיכל קראוס: לא יהיו תוספות מכסות.

יעקב פרי: תודה על התיקון.

איתן ברושי: זה מה שאמרתי, שאם זה לא יקרה היום זה יכול להתעכב חודשים ארוכים.

איתן ברושי: לכן, אני חושב שהסוגיה שצריכה להיות מונחת על השולחן היא לא לקרוא פה את כל הפרטים אלא שאלת המחלוקת, להכריע במחלוקת אם ניתן ולהתקדם אחר כך.

איתן ברושי: אם לא – אז בואו נתפזר וחבל על הזמן.

יעקב פרי: תסביר לי רק מהי המחלוקת.

איתן ברושי: אני מציע שהם יסבירו.

איתן ברושי: המחלוקת היא על התוספת ועל החלוקה בין הקטנים לגדולים במשק המשפחתי.

איתן ברושי: אני מציע שהם יציגו אותה ואנחנו נכריע במחלוקת.

<אסף לוי: אדוני היושב-ראש, בתור נציג משרד החקלאות אפשר לפתוח בכמה מילים קודם על הרקע ועל התהליך?

יעקב פרי: לא רק שאפשר – רצוי.

<אסף לוי: תודה רבה.

<אסף לוי: ראשית, תודה רבה על הדיון.

<אסף לוי: אדוני היושב-ראש, גברתי מנהלת הוועדה, חבר הכנסת ברושי וחברי נציגי הענף, כבכל שנה, התחלנו את התהליך לקראת סוף השנה בתכנון הענף לשנת 2017.

<אסף לוי: קיבלנו ממועצת החלב את הערכות של כמה תוספת מכסה צריך כדי להתאים את הביקוש להיצע לשנת 2014.

<אסף לוי: נקבעה בתקנות, וכבר אושרה בצו, תוספת של 64 מיליון ליטר, כאשר בתקנות אנחנו מבקשים לחלק 50 מיליון ליצרנים קיימים ו-14 מיליון ליצרנים חדשים בענף הבקר.

יעקב פרי: עוד פעם את החלוקה, בבקשה.

<אסף לוי: ברשותך, אדוני, כל מה שאני אגיד מעתה עד שאגיד אחרת זה על ענף הבקר, אחר כך אני אדבר על ענפי הצאן.

<אסף לוי: בענף הבקר יש תוספת של 64 מיליון ליטר, כאשר 50 מיליון הולכים ליצרנים קיימים, 14 מיליון ליצרנים חדשים.

יעקב פרי: תוספת?

<אסף לוי: תוספת.

<אסף לוי: מתוך ה-64 זה 50 ו-14.

<אסף לוי: מתוך ה-50 – 7 מיליון הולכים ליצרנים, נקרא להם "חדשים-קיימים", שצריכים לקבל את השלמת המכסה שלהם, וכפועל יוצא, 43 מיליון מחולקים בהתאם לאחוזים שאדוני היושב-ראש ציין, 42 למושבים ו-58 לקיבוצים.

<אסף לוי: בתוך המגזר השיתופי, הקיבוצים, אנחנו מחלקים את זה בשתי רמות.

<אסף לוי: ליצרנים שנמצאים באזור עדיפות לאומי נותנים העדפה קטנה ולכן יש לנו שתי רמות בתוך המגזר השיתופי.

<אסף לוי: במגזר המושבי, מדיניות השר, בהתאם לכך שאנחנו רואים פני עתיד להסכם לוקר שהולך פחות או יותר להסתיים ב-2019, וכבר עכשיו מחיר המטרה נקבע לפי רפת של 700.

<אסף לוי: המדיניות שלנו היא להביא את היצרנים הקטנים בגלל שחשוב לנו המשק המשפחתי הקטן, בגלל שאנחנו רוצים לחזק את הענף ולהשאיר את היצרנים בתוך הענף.

<אסף לוי: אנחנו קבענו כמדיניות להביא את כל – רצינו בהתחלה שכל 100% המכסה למגזר המושבי יגיעו ליצרנים של עד 700,000 ליטר כדי להביא אותם כמה שיותר מהר למה שקבע הסכם לוקר.

<אסף לוי: עשינו מה שמתחייב על פי חוק, גם היו לנו מספר דיונים עם ראשי הענף וגם היתה התייעצות רשמית עם המועצה.

<אסף לוי: בהתחלה היינו, כמו שציינתי, בין אפס ל-100, לאחר התדיינות עם ראשי הענף, השר הסכים בעצם לשנות את החלוקה ואמרנו ש-85% מהתוספת למושבים ילכו ליצרנים עד 700,000 ליטר, שאר ה-15% ילכו ליצרנים בין 700 ל-900, כי גם לחזק את הקטנים מבין הגדולים, והשאר, שאני יודע שזו תוספת מאוד קטנה, ליצרנים מעל 900.

<אסף לוי: עוד פעם, זה כדי לחזק את המדיניות שלנו לשמר את המשק המשפחתי הקטן.

<אסף לוי: קיימנו התייעצות, כנדרש על פי חוק, עם המועצה.

<אסף לוי: הם העבירו לנו ארבעה ריג'קטים, שניים התקבלו בחלקם, שניים – שאחד מהם הוא המהות שחבר הכנסת ברושי מדבר עליה, זו החלוקה בעצם בתוך המגזר המושבי.

<אסף לוי: אנחנו התחלנו בין אפס ל-100, הם רצו 70-30, השר הכריע 85-15.

יעקב פרי: ההכרעה, לעומת ה-30-70 שהציעו, היא 85-15, שהשר החליט?

<אסף לוי: נכון.

<אסף לוי: שהתחלנו באפס-100.

עודד פורר: מה זאת אומרת התחלתם באפס – אפס למושבים?

<אסף לוי: לא.

איתן ברושי: לא, גדולים-קטנים.

<אסף לוי: ברשותך אני אתן עוד מילה, התחלתי לפני שהגעת.

<רינה טיירי: דואגים רק לקטנים.

<אסף לוי: יש לנו סך הכול 64 מיליון תוספת, 50 מיליון הולכים ליצרנים קיימים, 14 מיליון ליצרנים חדשים.

<אסף לוי: מה-50 מיליון ליצרנים קיימים אנחנו גורעים 7 מיליון ליצרנים חדשים-קיימים, כלומר, כאלה שאנחנו מחויבים להם להשלים את המכסה, שהם עכשיו התחילו לייצר, התחייבנו בעבר ולא שמרנו את המכסה.

<אסף לוי: מתוך ה-43 מיליון אנחנו לוקחים את החומה הסינית, 42%-58%.

<אסף לוי: בתוך החלק של המושבי, שזה 18 מיליון, אנחנו עושים את החלקה כפי שציינתי, בין הקטנים לגדולים.

<אסף לוי: אני שומר על הקיבוצים-מושבים.

<אסף לוי: אני עושה פה רק את החלוקה כדי לתעדף את הקטנים.

עודד פורר: בתוך המושבים – בין משקים גדולים לקטנים?

<אסף לוי: נכון, בעלי מכסה.

עודד פורר: שבהתחלה רציתם לתת אפס לקטנים ו-100 לגדולים?

<אסף לוי: הפוך – 100 לקטנים.

עודד פורר: ועכשיו אתם נותנים?

<אסף לוי: 85% ליצרנים שהמכסה שלהם עד 700 – ותכף אני אסביר איך, אני אגיד מהי מכסה - - -

עודד פורר: ונתתם תוספת לגדולים?

<אסף לוי: העדפה לקטנים.

עודד פורר: לא, אני אומר, ממה שרציתם בהתחלה, הכנסתם פנימה עכשיו את הגדולים?

<אסף לוי: נכון.

<אסף לוי: מבחינתנו, המכסה הקובעת זו המכסה בניכוי חלקיות מכסה שנרכשה בניוד ב' על ידי היצרנים.

<אסף לוי: כלומר, מי שדאג לגדול מכיסו – אנחנו לא קונסים אותו על זה.

<אסף לוי: אנחנו לוקחים את המכסה הקובעת בניכוי הקניות בכסף מלא.

<אסף לוי: כלומר, מי שדאג להיות גדול ולהתייעל, אני לא "מעניש" אותו – סליחה על הביטוי – על זה שהוא גדל באופן עצמאי, אני מנכה את זה.

<אסף לוי: בעצם אנחנו אומרים שהמכסה הקובעת לשם החישובים היא בניכוי הקניות בנוהל ניוד ב'.

עודד פורר: אז מה המחלוקת?

<אסף לוי: יש מחלוקת - - -

יעקב פרי: סיים, בבקשה, את דבריך.

<אסף לוי: אני עונה לחבר הכנסת.

יעקב פרי: קודם כל, אני מנהל את הישיבה.

עודד פורר: היושב-ראש מנהל את הישיבה.

יעקב פרי: יש לי הרבה כבוד וחיבה לחבר הכנסת פורר אבל אתה תגיד את דבריך כנציג משרד החקלאות ואנחנו ניתן לבעלי המחלוקת להשמיע את מחלוקתם לפי הם.

<אסף לוי: בבקשה, אדוני היושב-ראש.

יעקב פרי: זהו, סיימת?

<אסף לוי: כן.

יעקב פרי: תודה רבה.

יעקב פרי: אביתר, בבקשה.

<אביתר דותן: אני אדבר במילים של שחור-לבן, לא אכנס לפרטים, יש פה את מועצת החלב לגבי איך לפתור את הדבר הזה.

<אביתר דותן: בסופו של דבר, אנחנו מנהלים משטר תכנון ומשטר תכנון צריך להיות מאוד מידתי, מאוד מאוזן ולהסתכל על הדברים מאוד בשמרנות, כך אנחנו דוגלים.

<אביתר דותן: אנחנו חושבים שהחלוקה של ה-85-15 במגזר המשפחתי היא לא מידתית, לא שקולה, היא מנסה להראות איזושהי מסה קריטית של חלקה לקטנים, שזה יפה, אבל היא לא נכונה למשטר התכנון.

<אביתר דותן: כשנותנים יותר לקטנים יש אי ביצוע יותר גדול.

יעקב פרי: תנסה לשכנע אותנו.

<אביתר דותן: אני רוצה לשכנע בזה ש-85-15 זה לא מידתי.

<אביתר דותן: זה פוגע בתכנון, זה יפגע בייצור החלב – הקטנים הם בדרך כלל אלה שבאי ביצוע.

<אביתר דותן: יש אמירה שאסף אמר – שהשר אמר שנחלק הכול לקטנים, את כל המכסות.

<אביתר דותן: אם היו עושים את זה, כבוד היושב-ראש, ייצור חלב בישראל לא היה.

איתן ברושי: כך הם התחילו.

<אביתר דותן: לא היינו מגיעים למכסה שאנחנו צריכים לייצר כל שנה כי המשטר הוא מתוכנן.

<אביתר דותן: זה דבר אחד.

<אסף לוי: לא מסכים.

<אביתר דותן: דבר שני, בתוך התקנות האלה מופיע גם נושא דור ההמשך, אמירה כל כך חשובה שאנחנו רוצים לחלק את המכסה הזאת לדור ההמשך.

<אביתר דותן: הקריטריון שמשרד החקלאות הביא, מה שנקרא בדיעבד, 12 תלושים או כל מיני כאלה, הוא לא מותאם למציאות.

<אביתר דותן: רוב החבר'ה שלנו – נמצאים פה גם חלק מהם – לא יוכלו לקבל את המכסה הזאת כי הם לא עומדים בקריטריונים.

<אביתר דותן: בשביל לבנות קריטריון נכון אנחנו הצענו הצעת פשרה למשרד החקלאות - - -

יעקב פרי: זו ההצעה של ה-30-70?

<אביתר דותן: לא, ה-30-70 זה המכסות.

יעקב פרי: סיפור אחר, כן.

<אביתר דותן: בתוך התקנות יש גם את החלוקה של דור המשך.

<אביתר דותן: הצענו הצעה – מיכל, מנכ"לית מוצעת החלב, הציעה הצעה פרטנית, שהיא הצעה מידתית.

<אביתר דותן: לא ביקשנו לפגוע בכותרות של השר: חלוקה לקטנים וחלוקה לדור המשך, ביקשנו לעשות את זה בצורה מוסדרת כדי שאנשים יוכלו לקבל גם את המכסות שלהם וגם שנוכל לייצר חלב.

<אביתר דותן: משם זה בא.

<לאה ורון: המכסה של ה-15 לא מיועדת לדור ההמשך?

<אביתר דותן: לא, היא תכף תסביר.

<אסף לוי: אני אעשה סדר, זה שני דברים שונים.

יעקב פרי: רבותי, מי שיעשה סדר בינתיים זה אני.

יעקב פרי: תן לו לסיים ואחר כך תשיב.

<אביתר דותן: היתה נקודה שלישית, שזה מהעבר, תקנות של שותפויות שלא הגיעו עדיין לשולחן הזה.

<אביתר דותן: משרד החקלאות בסיכום אתנו – יש גם מכתב – הורדנו את זה מסדר-היום.

<אביתר דותן: גם הודענו לאיתן כבל אתמול שלא נעלה את זה כאיזושהי התניה, כי איתן, בפרוטוקול ישן – כן, היועץ המשפטי של הוועדה – בפרוטוקול ישן כתב שאם מביאים את המכסות נביא גם את השותפויות, אז היה חשוב לסגור את זה מראש, מדובר בפרוטוקול מלפני שנה.

<אביתר דותן: צריך לחלק את המכסות לפי הצעת הפשרה של מועצת החלב, היא הצעה נכונה ואני חושב שמשרד החקלאות צריך לבוא שם.

יעקב פרי: ואז, לטעמך, איך היא צריכה להיות?

<אביתר דותן: אני מקבל את ההצעה של המועצה – 74%-26%.

<אביתר דותן: שני דברים אחרונים וקצרים שאני רוצה לתקן את אסף:

<אביתר דותן: אחד כבר אמרתי – שאם היינו מחלקים רק לקטנים בעצם לא היינו מייצרים; ולגבי ההתייעצות במועצת החלב – ההצבעה היתה נגד.

<אביתר דותן: זאת אומרת, מועצת החלב, בהתייעצות שהוא דיבר על המכסות, על התקנות האלה, כשזה הגיע לדירקטוריון מועצת החלב, מועצת החלב התנגדה לזה.

<אביתר דותן: בדרך כלל השר מקבל את ההתייעצות ויש בעד, הרוב הוא בעד בדירקטוריון וזה חשוב.

יעקב פרי: לא חלה על השר חובה לקבל את זה.

<איתי עצמון: זו חובת היוועצות.

<אביתר דותן: לא חובה אבל יש אמירה.

<אביתר דותן: אם מועצת החלב, שהיא מועצה מקצוענית, מקבלת החלטה, יש לזה אמירה.

<אביתר דותן: אם לא – לא היו מתייעצים אתה.

יעקב פרי: מקצועית אתה מתכוון, בסדר גמור.

יעקב פרי: תודה, אביתר.

יעקב פרי: כן, גברתי.

<מיכל קראוס: ברשותך, אני רק רוצה לגבי המספרים – ואני תמיד אומרת שמתמטיקה זה עניין של גיאוגרפיה, השאלה איך מנתחים את המספרים.

יעקב פרי: זה בהחלט יכול לקרות, כן.

<מיכל קראוס: אז גם במקרה דנן זה מה שקורה.

<מיכל קראוס: אין לנו ויכוח שמתוך ה-18 מיליון שמוקצים למושבים מיליון ליטר הולך לבן ממשיך.

<מיכל קראוס: על זה אין ויכוח.

יעקב פרי: מיליון מתוך ה-18?

<מיכל קראוס: כן.

<מיכל קראוס: אנחנו נשארים עם 17 מיליון ליטר.

<מיכל קראוס: מתוך ה-17 מיליון, 3 מיליון מוקצים ליצרנים עד 500,000 ליטר, להשלים להם את מכסת המינימום, שהם כולם יהיו ב-500,000 ליטר.

<מיכל קראוס: זו היתה דרישה של משרד החקלאות וגם על זה המושבים מסכימים, אין לנו ויכוח.

יעקב פרי: ונשארנו עם 14.

<מיכל קראוס: בדיוק.

<מיכל קראוס: בתוך ה-14, כשלוקחים במתמטיקה, כשאומרים 15% ו-85% - - -

יעקב פרי: את אומרת מתוך מה זה.

<מיכל קראוס: בדיוק.

יעקב פרי: האם זה מ-14 או מ-17.

יעקב פרי: הבנתי.

<מיכל קראוס: נכון.

<מיכל קראוס: אז אם אנחנו לוקחים מה-14 מיליון – הסטייה היא אמנם לא 85-15, אבל כשאומרים 75-25 אז זה נשמע אחרת, אבל זה מתוך ה-14 מיליון.

יעקב פרי: זאת אומרת, התיקון שלך, אם אני מבין אותו נכון, הוא מאיזה בסיס נתונים אנחנו גוזרים את האחוזים – האם אנחנו גוזרים אותו מ-17 מיליון, או גוזרים אותו מ-14 מיליון?

<מיכל קראוס: נכון.

יעקב פרי: ולטענתך, משרד החקלאות גוזר אותו מ-14.

<מיכל קראוס: זה לא עניין של טענה, זה כך.

<מיכל קראוס: כן, ה-85-15 מתוך ה-17.

איתן ברושי: זו מחלוקת שולית – בגלל זה אתם רוצים לעצור את חלוקת חלב עכשיו?

יעקב פרי: לא, לא נעצור.

יעקב פרי: חבר'ה, יש ועדת כלכלה כל כך חזקה שיהיה חלב בשפע.

איתן ברושי: זה בזכות הפרות, לא בזכות הוועדה.

<מיכל קראוס: הדבר המהותי – אמר את זה איתן, זה נאמר כבר, אני יושבת-ראש ועדת המכסות – מבחינתי הדבר המהותי הוא שאנחנו נצא עם תקנות ואנחנו נודיע ליצרנים מה היקף המכסה שלהם מחר בבוקר, זה הדבר המהותי.

יעקב פרי: תודה רבה, גברתי.

יעקב פרי: אסף, לפני שאני אתן הלאה להתייחס תאמר רק מה לפי דעתך לא מדויק, לא נכון או לא מקובל.

<אסף לוי: הכול בהתאם לרב נוח, תלוי איך אתה מסתכל על הגיאוגרפיה.

יעקב פרי: לטעמך.

<אסף לוי: כפי שהסברנו, אנחנו לוקחים את ה-18.04 של המושבי, אנחנו – גם כמדיניות לעודד את דור ההמשך, שאנחנו יודעים שזה חלק מהאתגרים של המשרד להעצים את החקלאות – מתוך ה-18 מיליון, אחד הולך לבן ממשיך - - -

יעקב פרי: זאת אומרת, על ה-17 אין מחלוקת?

<אסף לוי: אין ויכוח.

<אסף לוי: ואז, בתוך ה-17 למושבים – עד 700, מעל 700, 15%-85%, זה בעצם המספרים.

<אסף לוי: אין פה את הוויכוח.

<אסף לוי: זה שמיכל סופרת את ה-3, לא סופרת את ה-3 - - -

יעקב פרי: הצלחת לבלבל אותי, כי את מיכל, בהבנתי המועטה, הצלחתי להבין, אותך עכשיו אני לא מבין.

יעקב פרי: אתה אומר כך: מיליון לדור ההמשך – איך לך בעיה עם זה.

<אסף לוי: מוסכם, נכון.

יעקב פרי: כלומר, אין לנו מחלוקת על ה-17.

<אסף לוי: נכון.

יעקב פרי: מיכל טוענת שזה 14 ולא 17, ואתה טוען שזה לא 14.

<אסף לוי: לא.

יעקב פרי: למה?

<אסף לוי: כשאני מסתכל על ה-85%-15%, מעל 700 ומתחת ל-700, אני סופר גם את אלה שמקבלים את ההשלמה עד 500.

<אסף לוי: כשאנחנו עשינו חלוקה פנימית בין היצרנים שהם מתחת ל-700, זו חלוקה פנימית, זה שעכשיו, כדי להציג אותם כקבוצה נפרדת – הם לא קבוצה נפרדת.

<אסף לוי: תסכים אתי שיצרנים שאני משלים אותם עד 700 הם בקבוצה של אלה שנמצאים מתחת ל-700.

<לאה ורון: זאת אומרת שאתה גוזר את האחוזים מה-17 ולא מה-14?

<אסף לוי: נכון.

יעקב פרי: זה הבנו.

יעקב פרי: אני מודה לך על ההרצאה.

יעקב פרי: נשמע את פלג אוריון, בבקשה.

<פלג אוריון: אין לי ספק שכולם פה רוצים לעשות טוב, הכוונות הן טובות אבל בעיני, בסופו של דבר, אם אנחנו נסיים פה את הישיבה ולא נחלק חלב ליצרנים והם לא יידעו כמה הם אמורים לקבל וכמה הם אמורים לעשות, אנחנו למעשה נישאר באי ודאות, ואי ודאות לחקלאות זה הדבר הכי גרוע שיכול להיות.

<פלג אוריון: בעיני, המחלוקת כאן עם משרד החקלאות היא תמוהה.

<פלג אוריון: אני חושב ששנה שעברה יכולנו להגיע להסכמות, אפשר היה להגיע לאותן הסכמות השנה.

<פלג אוריון: משלא הגענו לאותן הסכמות השנה, למעשה היתה כאן הצעת פשרה – כפי שמיכל הציגה אותה, כפי שהיא מנתחת את המספרים – וגם לשם לא הצלחנו להגיע וזה חבל מאוד.

<פלג אוריון: אני חושב שהחובה פה באמת של הוועדה - - -

יעקב פרי: אתה תומך במיכל?

<פלג אוריון: בהחלט.

יעקב פרי: אני רוצה רק להבין.

<פלג אוריון: כפשרה.

<פלג אוריון: אני תומך בהחלטה שמיכל הביאה של מועצת החלב לעשות כאן פשרה בין כל המחלוקות, בעיקר שלגבי בנים ממשיכים הגענו להסכמות ויש לנו עוד הרבה דברים בדרך שנצטרך ליישר וגם להגיע בהם להסכמות.

<פלג אוריון: אני חושב שלהגיע למצב כרגע שאנחנו דוחים, לא מתקינים את התקנות ולא מודיעים ליצרנים על גובה המכסה שהם אמורים לייצר בשנת 2017 – ואני מזכיר לכולם שאנחנו כבר נמצאים בחודש מרס – זה יהיה חבל מאוד.

<פלג אוריון: תודה.

יעקב פרי: אני מאוד מודה לך.

<אסף לוי: אדוני היושב-ראש, משפט רק?

יעקב פרי: משפט – כן.

<אסף לוי: רק להזכיר שזו בקשה לפשרה שנייה כי אנחנו כבר התפשרנו בטקט אחד.

יעקב פרי: נו, אז מה רע?

<אסף לוי: אז יכולנו לבוא לוועדה עם אפס-100 והיינו מסיימים ב-85-15.

יעקב פרי: מבלי שאני אומר לך מה דעתי או איך אני מתייחס לזה – אני לא חושב שיש רע בפשרות, גם אם זו פשרה מס' 17, השאלה אם זה לטובת העסק ולטובת הציבור, אבל עזוב, אנחנו נגיע לזה.

<אסף לוי: זה עניין של טקטיקה שגורמים לנו כמשרדים בעצם לדחות את כל הדיונים ולהביא את הדיונים לוועדה, ולא כך צריך להתנהל לטעמי.

<לאה ורון: יכולתם להקדים את כל הטקטיקה ולא להגיע אלינו.

<אסף לוי: עשינו את זה.

<לאה ורון: אל תסחוב אותנו לפינה הזו.

<אסף לוי: אבל עשינו את זה.

יעקב פרי: אסף, לימד אותי היושב-ראש שאני יושב עכשיו על כסאו – ולא הייתי מתוכנן לנהל את הישיבה הזאת – שהכנסת לא עובדת אצל הממשלה, אז כדאי שתזכור את זה, בלי כמובן לקבוע מהי דעתי, מהי חוות דעתי, נגיע לזה בשלב שנגיע לזה.

יעקב פרי: גברתי, בבקשה.

<רינה טיירי: צהרים טובים.

<רינה טיירי: אני רפתנית ממושב מדרך עוז ובאתי היום באמת לשמוע את כל חלוקות המכסות של הגדולים פה.

<רינה טיירי: אני נחשבת כרפתנית כביכול גדולה אז כל הזמן – עיני לא צרה לגבי הרפתנים הקטנים, שכן יספקו להם ויעזרו להם - - -

יעקב פרי: רק תסברי את אוזני, מה זה גדולה לעומת הקטנים?

<רינה טיירי: היום יש לי קרוב ל-900,000 ליטר.

<אביתר דותן: קטנים זה מתחת ל-700.

<רינה טיירי: קטנים זה מתחת ל-700.

<רינה טיירי: אין לי שום בעיה עם הקטנים, אני בעד שיעזרו לקטנים, אבל אני חושבת שכל הזמן כשאני שומעת את הדיונים במשרד החקלאות, בכל מקום, תמיד תמיד, אני שומעת שקודם כל צריך לעזור לרפתנים הקטנים ואני לא חושבת שזה פייר.

<רינה טיירי: כמו שאסף אמר:

<רינה טיירי: אני לא רוצה לפגוע, לקנוס את הגדולים שקנו בכספים – אני, חמוד שלי, הגעתי למשק בשנת 80' ו-90% מהמכסה שלי קניתי בכספי המלא, לא קיבלתי מתנות, לא קיבלתי שום דבר, אז אני מתרעמת על כך שגם היום מחלקים שוב לרפתנים הקטנים, שהם מתחת ל-700, 85% ו-15%, וכביכול נותנים לנו מין מתנה קטנה וזה לא פייר.

<רינה טיירי: כי יש רפתות שמקבלות מכסות, הן נמצאות באי ביצוע – ואני יודעת את זה – וממשיכים לחלק להן מכסות.

יעקב פרי: כשאת אומרת "אי ביצוע" – זאת אומרת שהם לא מגיעים למכסה?

<רינה טיירי: הם לא מגיעים למכסה שלהם וגם שנותנים להם.

יעקב פרי: לא מייצרים את כל ה-capacity שהם אמורים לייצר.

<רינה טיירי: בדיוק.

<רינה טיירי: האיש שלי ואני היינו לויאליים בשנת 88', היו מכסות פתוחות, שיווקתי חלב בכמויות גדולות, של 470,000 ליטר בשנה, במדרך עוז היינו ארבעה רפתנים גדולים ובזכות הרפתנים הגדולים מושב מדרך עוז, האגודה, קיבלה מכסת חלב גדולה.

<רינה טיירי: אז אמרו: זה לא פייר, למה לרינה טיירי, לעקרי, לטביב ולג'ובי יש מכסה ולנו אין?

<רינה טיירי: אז היינו לויאליים לחברה, הורידו מאתנו, מ-470,000 ליטר, ונתנו 240,000 ליטר לקטנים.

<רינה טיירי: כמו שאני גדלתי במלוא כספי האישי וקניתי מכסות – ועד היום אני שקועה בהלוואות, קניתי מכסות בכסף שלי – הקטנים האלה היו באותו דרג שלי, באותו מעמד שלי, אז גם הם יכלו לקנות מכסות כמוני אבל הם בחרו ללכת לעבוד בחוץ, לקנות דירות, יש להם קופות גמל, יש להם קרן השתלמות, ומה לי יש?

<רינה טיירי: נשארנו אישי ואני, עזבנו מקומות עבודה ונשארנו לעבוד במשק המשפחתי.

<רינה טיירי: היום יש לי בן ממשיך, קשה לי מאוד במכסה הזו לפרנס שתי משפחות.

<רינה טיירי: מה אני עושה עכשיו?

<רינה טיירי: אז זה פייר שנותנים לקטנים 85% ולגדולים 15%?

<רינה טיירי: אני לא חושבת שזה פייר ואני מדברת מנקודת כאב שלי.

יעקב פרי: בר עזר יאיר, בבקשה.

<יאיר בר עזר: בוקר טוב ליושב-ראש הוועדה, חבר הכנסת איתן ברושי וכל החברים.

<יאיר בר עזר: ברוך-השם, במדינת ישראל הביקוש לחלב עולה, החלב במדינת ישראל הוא החלב האיכותי בעולם, הפרה נותנת הכי הרבה חלב, הכול ברוך-השם.

<יאיר בר עזר: משנכנס אדר מרבין בשמחה ואנחנו מרבים בחלב.

<יאיר בר עזר: מכסה שווה כסף – היא רכוש, ומשרד החקלאות, אם הוא רוצה לטייב עם מישהו, שייתן לו גם דברים אחרים, לא רק רכוש, מכסה שבן אדם בעוד חמש שנים ימכור אותה.

<יאיר בר עזר: עוד הפעם: מכסה, כסף, רכוש, ביטחון כלכלי ליצרן.

<יאיר בר עזר: אז החלוקה צריכה להיות אחד-חלקי.

<יאיר בר עזר: כל תוספת מכסה צריכה להיות אחד-חלקי, כי הרכוש שלי הוא הביטחון שלי לבנקים, להלוואות שלי, לכל הדברים.

<יאיר בר עזר: מה שרינה אמרה – זה בדיוק כך.

<יאיר בר עזר: הדברים הם אחד לאחד.

<יאיר בר עזר: רק מה?

<יאיר בר עזר: הכי קל להביא עוד יצרנים קטנים.

<יאיר בר עזר: אין לי שום בעיה שיגדלו – גם אני קניתי את המכסות בכסף כדי להגיע לגודל שלי.

<יאיר בר עזר: אני מנהל אגודה של ייצור חלב של שלושה מיליון ליטר – למען הסר ספק, שהכול יהיה ברור.

<יאיר בר עזר: הדברים האלה צריכים להיות ברורים.

<יאיר בר עזר: התחלנו שצריכים להביא את כולם ל-550, אחר כך ל-700, בשנה הבאה למיליון ולכל הגדולים אף פעם לא יוסיפו כי תמיד צריך ליישר אותם לאלה שקנו או לא קנו או כל מיני צורות שהחלב גדל.

<יאיר בר עזר: אנחנו מרוויחים מעט מאוד בליטר חלב.

<יאיר בר עזר: ככל שנייצר יותר ליטרים חלב אז שכר העבודה עולה, שכר המינימום עולה, איכות הסביבה עולה, כל דבר מעלים לנו.

<יאיר בר עזר: יושבים פה בבית המחוקקים ומעבירים עוד ועוד החלטות מה אנחנו צריכים לעשות, המחיר שקובעים לנו הוא מחיר מטרה שנקבע ועם כל זה שמים לנו אזיקים, תשחקו לפנינו.

<יאיר בר עזר: אז ככל שיש לי יותר ליטרים קל לי יותר לעמוד לפחות בהתחייבויות שלי.

איתן ברושי: מה אתה מציע – לקבל את ההצעה של מיכל או את ההצעה - - -

<יאיר בר עזר: אני מציע לחלק אחד-חלקי.

איתן ברושי: מיכל או אסף?

<מיכל קראוס: זו לא הצעת מיכל, זה החקלאים.

<אביתר דותן: איתן, זו האמירה.

איתן ברושי: מה האמירה?

<יאיר בר עזר: אני אומר אחד-חלקי.

יעקב פרי: תסביר לנו מה זה.

<יאיר בר עזר: אחד, את כל מה שיש בין החומה הסינית, מושבים וקיבוצים – לחלק במושבים אחד-חלקי.

עודד פורר: כל אחד לפי חלקו היחסי?

<יאיר בר עזר: כן.

יעקב פרי: הבנתי.

<יאיר בר עזר: ועוד דבר אחד – לגבי הבן הממשיך, מיליון הליטרים שמוקצים פה, הסברתי לחברי ממועצת החלב ומההתאחדות, בשנת 85', מה שרינה הזכירה, וב-88', עשו סקר ויש תקנות במשרד החקלאות מה זה בן ממשיך לענף החלב.

איתן ברושי: אתה כבר היית בשל להכרעה.

איתן כבל: בוקר טוב לכם.

איתן כבל: תודה, קודם כל, לחברי יעקב פרי.

איתן כבל: אני מתנצל, היתה פשוט תקלה, חשבתי שהדיון מתחיל ב-12:00.

איתן כבל: אני מקווה שהספקתם לחלוב את רוב החלב.

איתן כבל: השאלה ששאלתי מיד את איתי – זה בטח ה-700?

יעקב פרי: בערך, היינו באזורים האלה.

איתן כבל: אני אגיד לכם בפתיח את דעתי על ה-700.

איתן כבל: אני לא משנה את דעתי כל שנה.

איתן כבל: אני רוצה להזכיר ששנה שעברה אנחנו ניהלנו קרב על ה-700 ובעד ה-700 למען המשק המשפחתי.

איתן כבל: אני זה שהעלה את עניין ה-700 וחתכתי, איתן ברושי, בעניין ה-700.

איתן כבל: אז קצת קשה לי כי אני באתי מתוך אותה גישה שמדברת על חיזוק המשק המשפחתי – ואני מדבר על זה בכל אתר ואתר – אני לא רוצה למצוא את עצמי מביך את עצמי בפרוטוקולים שחוזרים ומראים שאני עכשיו מקבל החלטות שהן לא דומות לאשר בעצם אני הנחיתי בזמנו את משרד החקלאות ואת מועצת החלב לפעול בהתאם.

איתן כבל: אם יש עניינים שצריך לתקן אותם פה ושם – נתקן.

איתן כבל: כן, בבקשה.

<אביתר דותן: מיכל הציעה - - -

<מיכל קראוס: לא, זו הצעה שלכם, לא שלי.

<אביתר דותן: אנחנו בנינו את המספרים, את הדאטה-בייס היינו צריכים ממועצת החלב.

<אביתר דותן: יש הצעה לפשרה שהיא מידתית ושומרת על משטר התכנון כמו שדיברנו גם בשיחות לפני והכנו את כל הדברים.

<אביתר דותן: הדעה שלנו היא שאי אפשר בכלל לחלק 85 לקטנים ו-15 לגדולים, בגלל בעיות מקצועיות, אני לא רוצה לחזור על כל המלל הזה.

איתן כבל: אביתר חברי, אתה הרי מכיר אותי לא מאתמול ואת מועצת החלב לא פגשת רק בשולחן.

איתן כבל: זאת אומרת, אני הייתי מצפה שלפחות הייתם מביאים לנו איזה סוג הצעה להכרעה.

<אביתר דותן: הצענו.

איתן ברושי: הביאו.

איתן כבל: סליחה, אני מתנצל.

איתן כבל: בבקשה, אביתר.

<אביתר דותן: אז יש הצעה שפשוט במקום 85-15 – לחלק ל-76-24.

איתן כבל: זה מקובל על מועצת החלב?

<מיכל קראוס: כן.

יעקב פרי: זה לא מקובל על משרד החקלאות, אני מבין.

איתן כבל: בסדר, משרד החקלאות תמיד יש לו – גם לאסף יש פנים כאלה אף פעם לא מרוצות, אז אפשר להתגבר על החלק הזה.

יעקב פרי: אני אתך.

<אסף לוי: אדוני היושב-ראש, תודה.

<אסף לוי: בגלל שהתחלנו בלעדיך אני אחזור על הפתיח.

<אסף לוי: אנחנו כבר עשינו את הפשרה, כי כמו שהיושב-ראש הנחה אותנו לחשוב יותר על המשק המשפחתי הקטן ולהתכונן ליום שאחרי לוקר ב-2019, המדיניות של השר היתה להתחיל עם 100% של התוספת במגזר המושבי ליצרנים עד 700.

<אסף לוי: שמענו את ראשי הענף עוד לפני ההתייעצות הרשמית וכבר עשינו פשרה – יצאנו מאפס-100, הגענו ל-85-15.

<אביתר דותן: אי אפשר לעשות רק לקטנים, אסף.

<אסף לוי: לא רק לקטנים.

<אסף לוי: אז אי אפשר לתת גם 58% לקיבוצים.

<אסף לוי: בואו ניקח מהקיבוצים וניתן עוד טיפה למושבים.

<אסף לוי: אי אפשר הכול.

<רינה טיירי: אני רוצה להבין – שומרים רק על התא המשפחתי במשק הקטן?

<רינה טיירי: את הגדולים אתם רוצים רק לרמוס.

<אסף לוי: לא, אני בעד לקחת 3 מיליון מהקיבוצים ולתת לכם.

איתן כבל: גברתי, אני רוצה רק לומר לך, את יודעת, תמיד יש כאן את דיוני "תחנת האוטובוס" – כל אחד מגיע, עולה, אומר: נהג, סע, כולם עלו.

איתן כבל: אתם מכירים, כבר שמעתם את זה חלקכם.

איתן כבל: שנה שעברה זה היה בעניין המשק המשפחתי, אז אחרי שקיבלנו את ההחלטה אמרו לי: נהג, כולם עלו, סע, עכשיו מנסים לסדר לי את העניין בכיוון האחר.

איתן כבל: אף אחד מכם לא צודק.

איתן כבל: אין צדיקים פה.

איתן כבל: יש כאן איזונים, איזונים עדינים.

איתן כבל: אני לא מחפש צדק מוחלט, אני גם לא מאמין בו.

איתן כבל: אני מאמין באיזונים, שפעם זה נהנה יותר, השני נהנה בפעם האחרת ובסוף זה מסתדר לאורך כל השנים, אבל אל תפריעו לאסף.

איתן כבל: אני רוצה להגיד לכם עוד דבר – ואתם יודעים כמה אני עמל עבורכם – יש גם מה שנקרא, לא רק בעולם החקלאי אלא גם בעולם המסחרי, ואנחנו כולנו מכירים את זה, וזו הגנת ינוקא.

איתן כבל: אתה לא יכול להגיד שאתה רוצה להכניס אנשים קטנים לשוק ובאותה מידה כמעט לחזק את החזקים.

איתן כבל: אתה לא מחזק אותם.

איתן כבל: אנחנו מכירים את זה, עוסקים בזה כל הזמן.

איתן כבל: אתה לא יכול לבוא ולהגיד גם וגם – גם אני אחזק את החזקים וגם אני אחזק את החלשים – זה לא עובד.

איתן כבל: אלה רק מילים.

איתן כבל: אנחנו מכירים את זה מכול התחומים, לא רק מהתחום הזה.

איתן כבל: מבלי, חס וחלילה, לפגוע באלה שהצליחו ופרצו, הצליחו לגדול, אני גם אמרתי, יש לי עמדה מאוד ברורה – אני לא רוצה לראות את החקלאות הישראלית בסוף העניין כל כולה נשלטת על ידי כוחות גדולים, מבלי לזלזל כהוא זה בחשיבות שלהם.

איתן כבל: זה משהו שהוא אצלי גם בתפיסת עולם.

איתן כבל: אמרתי את זה, איתן מכיר את עמדתי בעניין הזה ואנחנו חולקים את הדברים האלה הרבה – לשמור גם על המשק המשפחתי.

איתן כבל: רואים את זה כמעט בכל דבר.

איתן כבל: בבקשה, חברים.

איתן כבל: אסף, סיים כי אני רוצה להתחיל.

<אסף לוי: אני אסיים ואני אגיד את המספרים.

<אסף לוי: אנחנו כמדברים על כ-3 מיליון ליטר, כמו שמיכל אמר, מתוך המגזר המושבי הולך להשלים את היצרנים עד 500.

<אסף לוי: המכסה של היצרנים שנמצאים בין 500 ל-700, שזה עיקר המחלוקת, 70% מהיצרנים שנמצאים מעל 700 מקבלים 11,000 ליטר, שזו בעצם גם הצעת פשרה.

<אסף לוי: מה שבעצם הצעת הפשרה הנוספת אומרת, שאנחנו לא מקבלים אותה, בואו ניתן ליצרנים שנמצאים מעל 900, במקום 3,000 ליטר מכסה של 11,000 ליטר.

<אסף לוי: כלומר, הקבוצה הגדולה שנמצאים מעל 700,000 ליטר מקבלים את התוספת שמוצעת גם על ידי הפשרה של המועצה.

<אסף לוי: הפשרה של המועצה פשוט מביאה עוד כ-85 יצרנים שנמצאים מעל 900 לכמות הזאת.

<אסף לוי: במקום 3,000 ליטר יקבלו 11,000.

<אסף לוי: זה כל המספרים.

איתן כבל: אסף, תודה.

איתן כבל: איתן, בבקשה.

איתן ברושי: משפט אחד, אתה נעדרת מפתיחת הדיון.

איתן ברושי: אני חושב, אדוני היושב-ראש, שצריך להכריע במחלוקת לפני שעוברים על כל הסעיפים משום שאם משרד החקלאות מושך את ההחלטה אז חבל על השעתיים האלה.

איתן ברושי: אני חושב שצריך להכריע במחלוקת לפני שעוברים על החוק והאם זה מוסכם עם משרד החקלאות שזה קובע פה, כי יש פה עמדה ברורה של כל הגופים חוץ ממשרד החקלאות.

איתן כבל: משפט, בבקשה.

<רחמים אליהו: אני דירקטור במועצת החלב ומשקיף בהתאחדות מגדלי החלב, הייתי לפני בהנהלה של התאחדות מגדלי הבקר.

<רחמים אליהו: עם כל הכבוד לחברים שלי הרפתנים – אנחנו כולנו חברים, יצאנו ארבעה רפתנים באותה מכונית, אחד קטן ושלושה גדולים, אנחנו חברים.

<רחמים אליהו: איתן, מתנפלים על הרפתנים הקטנים.

<רחמים אליהו: הרי בזכות הרפתנים הקטנים יש מחיר מטרה, שמחיר המטרה – אם אני אגיד עכשיו יבואו ויתנפלו עלי – הם נהנו ממחיר מטרה הוגן, אני לא אומר גבוה, הוגן, אותם הרפתנים הגדולים.

<רחמים אליהו: עכשיו, כשיש איזו חלוקה אז באים לאכול – כמו שאיתן אמר, רוצים לאכול את הקטנים – זה לא יעבוד.

<רחמים אליהו: משרד החקלאות הביא הצעה טובה, ללכת אתה אבל יחד עם זה אי אפשר - - -

איתן כבל: אוקיי.

<רחמים אליהו: יש עוד כמה דברים שצריך לתקן, להכריח את משרד החקלאות בעוד חודש-חודשיים להביא את השלמת התקנות, אם זה על השותפויות, אם זה באומנויות, אם זה בנושא של פטירה.

<רחמים אליהו: אני מבקש מכבוד היושב-ראש להביא את זה, לתת למשרד החקלאות תוך חודשיים להביא את העסק.

איתן כבל: אוקיי.

איתן כבל: חבר'ה, זה לא יעבוד כך.

<רינה טיירי: אני כבר דיברתי.

<ישראל טוטי בלוך: אני אשתדל לקצר.

איתן כבל: זה לא עניין של להשתדל, אתם חוזרים על אותם דברים רק במילים אחרות.

איתן כבל: אף אחד, עד לרגע זה, במחילה, אומרים אצלנו בבית הכנסת, לא חידש, זו אותה תפילה.

איתן כבל: משפט קצר.

<ישראל טוטי בלוך: אנחנו קיימנו על זה דיונים.

<ישראל טוטי בלוך: יש פה פשרות שהגענו אליהן בעבר.

<ישראל טוטי בלוך: הענף הזה בנוי על איזון עדין של הסכמות לאורך השנים וכל פעם שמגיע שר חדש למשרד יש לנו ויכוחים, לפני שנתיים זה הגיע לבג"ץ.

איתן כבל: טוטי, תקדם אותי, על תעשה לי מור"ק, מורשת קרב.

איתן כבל: עזוב אותי מה היה, אני עכשיו צריך לדעת איך אני מקדם את זה.

<ישראל טוטי בלוך: אני מבקש מהוועדה ללכת פה על הפשרות שמוצעות ולא לכופף - - -

איתן כבל: תודה, טוטי, העניין ברור.

איתן כבל: אסף, תקשיב, למרות שאני מאוד מזדהה עם מה שאתה מעלה – אני אומר את זה בכנות, אני רוצה שתדעו את זה – אני רוצה יחד עם זאת לכבד גם את ההסכמות בתוך החקלאים עצמם, גם אם אני לא אוהב, ואני אומר לכם את זה, אני לא אוהב את ההסכמות האלה, עם כל הכבוד.

איתן כבל: אתם נוסעים ביחד באותו אוטו ומספרים לעצמכם את הסיפור.

איתן כבל: יש כאן נקודה שבסוף בסוף יש גם דרך, זה לא רק אלה שיושבים סביב השולחן, אלא גם אנשים שנמצאים כל אחד במשק שלו ובמקום שלו.

איתן כבל: חוסר ההלימה בין מה שאנחנו אומרים ובין מה שאנחנו עושים פעם אחר פעם זה חלק מההרס של הענף.

איתן כבל: אי אפשר שכל פעם, אביתר – ואני מבין את המקום שבו אתה נמצא – או טוטי, אתם צריכים להבין, תקראו את הפרוטוקול שאתם אומרים אותו שנה קודם.

איתן כבל: אתם יכולים לבוא ולהגיד: למרות מה שאמרנו שנה שעברה חלו שינויים כאלה דרמטיים בענף שאנחנו מבקשים לעשות אצלך פגישה כדי לשנות את מה שהגענו ואמרנו.

<ישראל טוטי בלוך: איתן, הפשרה מדברת שקטן מקבל פי שניים מגדול.

איתן כבל: טוטי, עשה לי טובה, אני קצת מבין בזה.

איתן כבל: אני לא אחליף אותך בתפקידך, אל תהיה מודאג, אבל אני לא אחד שעכשיו מדברים אתו ואין לו מושג על מה מדובר.

איתן כבל: אז עכשיו מרגע זה אף אחד לא מפריע לי, יש פה לוח זמנים ואנחנו נתקדם.

איתן כבל: אסף, אני מציע שאתה לא תאיים עלינו – בחברות אני אומר את זה – ובואו נקריא את הדברים ונתקדם.

<אסף לוי: נקריא אבל אני כבר אומר, כדי לא לבזבז את הזמן של הוועדה, אני אשמח אם נתחיל בהקראה ונסכים על מה שמוסכם.

איתן כבל: אסף, לא יקרה.

<אסף לוי: איתן, אני עשיתי שיעורי בית - - -

איתן כבל: תן לי לענות לך.

איתן כבל: זמני הוא משאב יקר.

איתן כבל: אני רוצה לדעת, או שאנחנו עכשיו מתחילים ורבים על הזיזים, כמו תמיד, באופן הלגיטימי, או שאתה אומר לי: תשמע, אם אני לא - - -

<אסף לוי: זה עניין של מדיניות ואני לא יכול לזוז מה-85-15.

איתן כבל: עלא כיפק, אז בוא נסיים את הישיבה.

איתן כבל: תודה רבה לכם, הישיבה נעולה.